Wen: 'Binnelanders'-sterre is 'KeelVOL' in Mosselbaai | Maroela Media
Je-Ani Swiegelaar en Germandt Geldenhuys, die twee geliefde akteurs wat onlangs ewig trou beloof het in die kykNET-sepie Binnelanders, is dié week in Mosselbaai met hul produksie KeelVOL.
Dit is Swiegelaar en Geldenhuys, wat die rolle vertolk van Naomi Ferreira en Louis Koster in Binnelanders, se eerste keer saam op die verhoog.
Dié produksie beloof om die gehoor se ore, lagspiere, traankliere en harte aan te raak. Kom wees deel van hierdie unieke teaterervaring waar storie, musiek, stemme en drome saamgeweef word en kom vind uit hoe belangrik dit is om jou eie stem te vind in 'n wêreld wat jou soms wil stilmaak.
Dirk Havenga (Geldenhuys) is die nuwe sang- en musiekonderwyser op die dorp. Hy het 'n terugslag as musikant beleef in die stad, en probeer nou sy heil vind op die platteland. Hy is metodies, passievol oor musiek en kruip weg agter 'n gordyn van sarkasme en harde werk.
Mariëtte Labuschagne (Swiegelaar) werk in 'n boekwinkel op dieselfde dorp. Sy droom haar hele lewe lank van 'n loopbaan op die verhoog. Al wat sy wil doen is sing en optree. Sy is spontaan, lewenslustig en altyd gereed met 'n grappie of 'n storie.
Mariëtte is reg vir haar eerste sangles. Is Dirk? Hierdie kombinasie kan óf 'n resep vir 'n ramp wees óf dalk net wat hulle albei nodig het?
KeelVOL is op Donderdag 26 Desember in die Bravo Lounge in die Garden Route-casino in Mosselbaai te sien. Kaartjies is by Computicket of by die venue beskikbaar.
Drie lesers kan elkeen 'n dubbelkaartjie wen na Donderdagaand se produksie van KeelVOL. Vul die onderstaande vorm in om in te skryf. Wenners sal per e-pos in kennis gestel word. Die kompetisie sluit op 25 Desember om 17:00.